<classify> Wanafunzi wa kike nchini wameeleza kuwa wasichana wanahitaji kujengewa uwezo zaidi wa kujiamini kwamba wanaweza kushika nyadhifa kubwa kwenye jamii. Hayo yamesemwa leo nyumbani kwa Balozi wa Canada jijini Dar es Salaam katika hafla ya kujiandaa kwa maadhimisho ya Siku ya Mtoto wa Kike Duniani inayoadhimishwa kesho Oktoba 11.Hafla hiyo ni matokeo ya kuwaweka wanafunzi wa kike kwenye nafasi za uongozi wa taasisi na kampuni kwa siku moja ili kujifunza majukumu na utendaji kwenye nyadhifa hizo. Akizungumza na Daily News Digital Mkuu wa Kitengo cha Mawasiliano na Uhamasishaji Desta Laiser amesema, kuweka wanafunzi kwenye nafasi hizo kuna lengo la kusaidia wasichana kujiamini na kuwahamasisha kuwa na malengo makubwa. Lengo hili limefanikiwa kwa kiwango kikubwa na wanafunzi hawa wameeleza jinsi gani wamepata ari ya kusoma kwa bidii, kuweka malengo makubwa na kuamini kuwa wanaweza kuyatimiza, amesema Laiser. Mwanafunzi wa Shahada ya Uchumi na Takwimu kwenye Chuo Kikuu cha Dar es Salaam Sumaiya Kareem ambaye alishika nafasi ya Balozi wa Canada nchini amesema, kabla ya kupewa nafasi hiyo aliamini yapo mambo mengi anaweza kuyafanya lakini baada ya zoezi hilo kujiamini kwake kumeongezeka na anaamini anaweza kufanya mambo makubwa kuliko anayoyawaza. Mhitimu wa uchumi na takwimu Chuo Kikuu cha Dar es Salaam Irene Christopher aliyeshika nafasi ya Mkurugenzi Mtendaji Plan International amesema nimejifunza ili kuwa kiongozi mzuri ni lazima uwe na uwezo mzuri wa kufanya maamuzi na kutoa mawazo ili kuhakikisha taasisi unayoiongoza inasonga mbele,.  <topic>: kitaifa 